เหตุผลที่ควรซื้อหุ้น
ปูกะตอย : สวัสดีจ้า
15 ก.พ. 2556

ปูกะตอย : สวัสดีจ้า
โนฮาว : สวัสดีครับ เป็นยังงัยบ้าง เห็นหุ้นไทยหรือยัง กระทิงสุดๆ 
ปูกะตอย : น่ากลัวอ่ะ
โนฮาว : ต้องระมัดระวังให้ดีๆ ตลาดแบบนี้น่ากลัวมาก แต่มีผู้รู้บอกเอาไว้ว่ายังงัยก็ต้องลงทุนในตลาดหุ้นน่ะ
ปูกะตอย : มีเหตุผลอะไรมาบอกว่าควรจะลงทุนหุ้น
โนฮาว : อย่างแรกเลย คือ สภาพคล่องเงินลงทุนทั่วโลกยังสูง ตลอด 2–3 ปีที่ผ่านมาระดับสภาพคล่องของตลาดโลกทั้งในตลาดเงิน ตลาดทุนยังคงอยู่ในระดับสูง และจะยังสูงต่อไป ซึ่งเมื่อสภาพคล่องอยู่ในระดับสูงแบบนี้จะทำให้เกิดสิ่งที่เรียกว่า Asset Inflation คือ ราคาสินทรัพย์จะเพิ่มขึ้น
ปูกะตอย : ต่อเลย
โนฮาว : ดอกเบี้ยนโยบายต่ำ ทุกวันนี้ดอกเบี้ยนโยบายอยู่ในระดับต่ำมาก โดยเฉพาะประเทศในฝั่งโลกตะวันตก ดอกเบี้ยนโยบายต่ำเกือบถึง 0% ซึ่งเป็นเช่นนี้ส่งผลกดดันให้ดอกเบี้ยนโยบายในประเทศเอเชียอยู่ในระดับต่ำกว่าที่ควรจะเป็น เพราะหากทำให้ดอกเบี้ยนโยบายอยู่ในระดับสูง จะทำให้เงินจากทั่วโลกไหลเข้ามาจนไม่สามารถควบคุมได้ และจะเกิดผลเสียต่อระบบเศรษฐกิจ ดังนั้นเมื่อเหตุการณ์เป็นแบบนี้ทำให้ตลาดหุ้นยังน่าสนใจอยู่ต่อไป
ปูกะตอย : อย่างสามล่ะ
โนฮาว : เม็ดเงินไหลเข้าตลาดทุนมากขึ้น จะสังเกตได้ว่าช่วง 2 ปีที่ผ่านมา เม็ดเงินลงทุนในตลาดโลกจะไหลเข้าสู่ตลาดตราสารหนี้เพราะไม่มั่นใจกับวิกฤตเศรษฐกิจโลกแต่เมื่อวิกฤตเศรษฐกิจถึงจุดต่ำสุดและเริ่มเห็นสัญญาณการฟื้นตัว เม็ดเงินลงทุนในตลาดตราสารหนี้เริ่มไหลกลับเข้าสู่ตลาดทุน โดยเฉพาะตลาดหุ้นจีนและตลาดหุ้นเอเชีย และแนวโน้มดังกล่าวจะเป็นไปอย่างต่อเนื่อง
ปูกะตอย : มีอีกมั้ย
โนฮาว : แนวโน้มกำไรบริษัทจดทะเบียนดูดี ที่ผ่านมากำไรบริษัทจดทะเบียนโต 15–20% ต่อปี และทุกคนมองว่าจะเติบโตต่อเนื่อง เพราะมีการขยายการลงทุน โดยเฉพาะการควบรวมกิจการ จะทำให้ผลกำไรเข้ามาอย่างเต็มที่และรวดเร็ว ที่สำคัญเมื่อเศรษฐกิจแข็งแรง ทำให้การดำเนินธุรกิจเป็นไปได้ด้วยดี ที่สำคัญน่ะหุ้นไทยยังไม่แพงเมื่อเทียบกับตลาดหุ้นเพื่อนบ้าน
ปูกะตอย : งั้นแปลว่าลงทุนได้
โนฮาว : ได้ แต่ต้องระมัดระวังให้ดี ติดตามข่าวสารตลอดเวลา และควรถามนักวิเคราะห์ มาร์เก็ตติงก่อนเสมอนะครับ วันนี้ไปก่อนนะ บ๊าย บาย